uighurer
Uighurerne er et folk i Centralasien, som taler det tyrkiske sprog uighurisk. Der lever ca. 10 millioner uighurer i den kinesiske region Xinjiang og yderligere ca. 300.000 i Usbekistan, Kasakhstan og Kirgisistan (2010).
Uighurerne, som er sunnimuslimer, lever i de centralasiatiske oasebyer. De kendes fra kinesiske kilder fra 200-tallet og grundlagde i 700-tallet et kongerige ved Orhonfloden i det nuværende Mongoliet. I 840 blev riget erobret af kirgisere, hvorpå uighurerne migrerede til Turfanområdet, hvor de etablerede en ny statsdannelse, som udvikledes til et vigtigt buddhistisk center. I 1200-tallet blev dette rige erobret af mongolerne. I løbet af 1000-tallet overgik uighurerne til islam.